Πρόταση ΚΑΝΟΝΙΣΜΟΣ ΤOY ΣΥΜΒΟΥΛΙΟΥ που τροποποιεί τον κανονισμό (ΕΚ) αριθ. 517/94 του Συμβουλίου περί της θεσπίσεως κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς ή άλλους κοινοτικούς κανόνες εισαγωγής

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

O κανονισμός (ΕΚ) αριθ. 517/94 του Συμβουλίου, περί της θεσπίσεως κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες παρέχει το πλαίσιο των κανόνων για τις εισαγωγές κλωστοϋφαντουργικών προϊόντων από περιορισμένο αριθμό χωρών που δεν καλύπτονται από διμερείς συμφωνίες, πρωτόκολλα ή άλλους διακανονισμούς ή άλλους συγκεκριμένους κοινοτικούς κανόνες εισαγωγής.

Το έγγραφο εισαγωγής που προορίζεται για την επιτήρηση είναι ξεπερασμένο. Πρέπει να αναπροσαρμοστεί για να αντιστοιχεί στο έντυπο που περιλαμβάνεται στον κανονισμό (EΚ) αριθ. 139/96 του Συμβουλίου, της 22ας Ιανουαρίου 1996 (που τροποποιεί τους κανονισμούς (EΚ) αριθ. 3285/94 και (EΚ) αριθ. 519/94 - ΕΕ αριθ. L 21 της 27ης Ιανουαρίου 1996). Ταυτόχρονα, ο κανονισμός θα πρέπει να τροποποιηθεί για να επιτρέψει την έκδοση της άδειας εισαγωγής μέσω ηλεκτρονικών δικτύων και τον καθορισμό της περιόδου ισχύος της άδειας.

Οι διατάξεις του κανονισμού για τις επιτροπές απαιτείται να ευθυγραμμιστούν με την απόφαση 1999/468/ΕΚ του Συμβουλίου, της 28ης Ιουνίου 1999 - EE L 184 της 17.7.1999-, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή, προβλέποντας ότι κάθε μέτρο εφαρμογής είναι σκόπιμο να θεσπίζεται με εφαρμογή της κανονιστικής διαδικασίας που προβλέπεται στο άρθρο 5 της εν λόγω απόφασης και κάθε μέτρο διασφάλισης είναι σκόπιμο να θεσπίζεται με εφαρμογή της διαδικασίας διασφάλισης που προβλέπεται στο άρθρο 6 αυτής. Στην πρόταση της Επιτροπής της 27ης Δεκεμβρίου 2001 (COM(2001)789 τελικό), προτείνεται η ευθυγράμμιση της κανονιστικής διαδικασίας που αναφέρεται στον κανονισμό προς την απόφαση αριθ. 1999/468 του Συμβουλίου, η οποία θα πραγματοποιηθεί στο γενικό πλαίσιο εναρμόνισης των διαδικασιών για τις επιτροπές που ζητήθηκε από το Συμβούλιο (δήλωση αριθ. 2 που δημοσιεύθηκε στην ΕΕ C 203 της 17.7.1999, σ.1). Η παρούσα πρόταση περιλαμβάνει τις σχετικές αλλαγές για λόγους σαφήνειας. Θα πρέπει, επίσης, να πραγματοποιηθεί χωριστή αναπροσαρμογή των λοιπών θεμάτων του κανονισμού για τις επιτροπές που δεν καλύπτονται από την πρόταση COM(2001)789, δηλαδή των διαδικασιών θέσπισης μέτρων διασφάλισης, η οποία και επιχειρείται με την παρούσα πρόταση.

2002/0081 (ACC)

Πρόταση ΚΑΝΟΝΙΣΜΟΣ ΤOY ΣΥΜΒΟΥΛΙΟΥ που τροποποιεί τον κανονισμό (ΕΚ) αριθ. 517/94 του Συμβουλίου περί της θεσπίσεως κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς ή άλλους κοινοτικούς κανόνες εισαγωγής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Εχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα εξής:

(1) Για αποτελεσματικότερη διοικητική διαχείριση, το έγγραφο επιτήρησης του παραρτήματος VII του κανονισμού (EΚ) αριθ. 517/94 [1] του Συμβουλίου θα πρέπει να αναθεωρηθεί, ώστε να ευθυγραμμιστεί με το κοινό έγγραφο επιτήρησης της Κοινότητας που προβλέπεται στους κανονισμούς (EΚ) αριθ. 3285/94 [2] και (EΚ) αριθ. 519/94 [3] του Συμβουλίου, όπως τροποποιήθηκαν από τον κανονισμό (EΚ) αριθ. 139/96 [4]. Για μεγαλύτερη σαφήνεια, οι διατάξεις του άρθρου 14 του κανονισμού (ΕΚ) αριθ. 517/94 θα πρέπει να αναπροσαρμοστούν ανάλογα.

[1] ΕΕ L 67, 10.3.1994, σ. 1. Κανονισμός που τροποποιήθηκε τελευταία από τον κανονισμό (ΕΚ) αριθ. 2878/2000 (ΕΕ L 333, 29.12.2000, σ. 60).

[2] ΕΕ L 349, 31.12.1994, σ. 53. Κανονισμός που τροποποιήθηκε τελευταία από τον κανονισμό (ΕΚ) αριθ. 2474/2000 (ΕΕ L 286, 11.11.2000, σ. 1).

[3] ΕΕ L 67, 10.3.1994, σ. 89. Κανονισμός που τροποποιήθηκε τελευταία από τον κανονισμό (ΕΚ) αριθ. 1138/98 (ΕΕ L 159, 03.06.1998, σ. 1).

[4] EE L 21, 27.1.1996, σ. 7.

(2) Θα πρέπει να διασφαλιστεί η δυνατότητα υποβολής αίτησης και έκδοσης εγγράφου επιτήρησης με ηλεκτρονικά μέσα. Για το λόγο αυτό, απαιτείται να τροποποιηθεί το άρθρο 21 του κανονισμού (EΚ) αριθ. 517/94, ώστε να επιτραπεί η ηλεκτρονική υποβολή της αίτησης για το εν λόγω έγγραφο.

(3) Οι διατάξεις του κανονισμού (ΕΚ) αριθ. 517/94 για τη διαδικασία των επιτροπών θα πρέπει να τροποποιηθούν ώστε να ληφθεί υπόψη η απόφαση 1999/468/ΕΚ του Συμβουλίου, της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [5].

[5] ΕΕ L 184, 28.6.1999, σ. 23.

(4) Η διαδικασία του άρθρου 25 παράγραφος 4 του κανονισμού (EΚ) αριθ. 517/94 σχετικά με τη διαδικασία λήψεως επειγόντων μέτρων διασφάλισης βάσει του άρθρου 13 του εν λόγω κανονισμού αποτελεί παραλλαγή της πρώην διαδικασίας 'IIIB', η οποία δεν ισχύει πλέον. Είναι σκόπιμο να εφαρμόζεται για την επιβολή των επειγόντων μέτρων διασφάλισης η διαδικασία εφαρμογής διασφαλίσεων που προβλέπεται στο άρθρο 6 στοιχείο γ) πρώτη περίπτωση της απόφασης 1999/468/EΚ.

(5) Η διαδικασία εφαρμογής των συνήθων μέτρων διασφάλισης που αναφέρονται στο άρθρο 25 παράγραφος 5 του κανονισμού (EΚ) αριθ. 517/94 αντιστοιχεί στη διαδικασία που καθορίζεται στο άρθρο 6 στοιχείο γ) δεύτερη περίπτωση της απόφασης 1999/468/EΚ, που είναι κατάλληλη για την εφαρμογή τέτοιων μέτρων διασφάλισης.

(6) Η διαδικασία εφαρμογής των μέτρων επιτήρησης βάσει του τίτλου ΙΙΙ του κανονισμού (EΚ) αριθ. 517/94 θα πρέπει, συνεπώς, να είναι η ίδια με εκείνη που ισχύει για την εφαρμογή συνήθων μέτρων διασφάλισης, δηλαδή αυτή που προβλέπεται στο άρθρο 6 στοιχείο γ) δεύτερη περίπτωση της απόφασης 1999/468/EΚ, δεδομένου ότι τα δύο είδη μέτρων συνδέονται στενά.

(7) Για λόγους σαφήνειας, είναι σκόπιμο να αντικατασταθούν όλες οι διατάξεις του κανονισμού (ΕΚ) αριθ. 517/94 για τη διαδικασία των επιτροπών.

(8) Για την εφαρμογή του κανονισμού (ΕΚ) αριθ. 517/94, η Ομοσπονδιακή Δημοκρατία της Γιουγκοσλαβίας περιλαμβάνει το Κοσσυφοπέδιο, όπως ορίζεται στο ψήφισμα 1244 του συμβουλίου ασφαλείας του ΟΗΕ, της 10ης Ιουνίου 1999. Στο Κοσσυφοπέδιο, η διεθνής πολιτική διοίκηση (UNMIK) έχει εγκαθιδρύσει χωριστή τελωνειακή διοίκηση. Τα παραρτήματα του εν λόγω κανονισμού θα πρέπει να αναπροσαρμοστούν ώστε να ληφθεί υπόψη η κατάσταση αυτή.

(9) Ο κανονισμός (ΕΚ) αριθ. 517/94 θα πρέπει, συνεπώς, να τροποποιηθεί αναλόγως:

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (EΚ) αριθ. 517/94 τροποποιείται ως εξής:

(1) Στο άρθρο 14, οι παράγραφοι 1 και 2 αντικαθίστανται από τα εξής:

"1. Τα προϊόντα που υποβάλλονται σε προηγούμενα κοινοτικά μέτρα επιτήρησης ή διασφάλισης είναι δυνατό να τίθενται σε ελεύθερη κυκλοφορία μόνο με την προσκόμιση εγγράφου εισαγωγής.

Σε περίπτωση προηγούμενων μέτρων επιτήρησης, το έγγραφο εισαγωγής εκδίδεται ατελώς από την αρμόδια αρχή που ορίζουν τα κράτη μέλη εντός μέγιστης προθεσμίας πέντε εργάσιμων ημερών από την παραλαβή αίτησης οποιουδήποτε εισαγωγέα της Κοινότητας προς την αρμόδια εθνική αρχή, ανεξαρτήτως του τόπου άσκησης των επιχειρηματικών δραστηριοτήτων του στην Κοινότητα, για κάθε ζητούμενη ποσότητα. Η αίτηση αυτή θεωρείται ότι παραλαμβάνεται από την αρμόδια εθνική αρχή το αργότερο τρεις εργάσιμες ημέρες μετά την υποβολή της, εκτός εάν υπάρχουν αντίθετα αποδεικτικά στοιχεία. Για το έγγραφο εισαγωγής, χρησιμοποιείται έντυπο που αντιστοιχεί στο υπόδειγμα του παραρτήματος VII. Οι διατάξεις του άρθρου 21 εφαρμόζονται κατ'αναλογία.

Σε περίπτωση μέτρων διασφάλισης, το έγγραφο εισαγωγής πρέπει να εκδίδεται σύμφωνα με τις διατάξεις του τίτλου IV.

2. Είναι δυνατόν να ζητηθούν στοιχεία διαφορετικά από τα προβλεπόμενα στην παράγραφο 1 κατά τη λήψη της απόφασης επιβολής μέτρων επιτήρησης ή διασφάλισης.

(2) Το άρθρο 21 τροποποιείται ως εξής:

(α) Η παράγραφος 3 αντικαθίσταται από το ακόλουθο κείμενο:

"3. Οι αιτήσεις για άδειες εισαγωγής καταρτίζονται σε έντυπα σύμφωνα με υπόδειγμα, τα χαρακτηριστικά του οποίου καθορίζονται με τη διαδικασία που προβλέπεται στο άρθρο 25 παράγραφος 2. Οι αρμόδιες αρχές μπορούν, σύμφωνα με τους όρους που καθορίζουν, να επιτρέψουν την υποβολή διασαφήσεων ή τη διαβίβαση ή εκτύπωση αιτήσεων με ηλεκτρονικά μέσα. Ωστόσο, όλα τα έγγραφα και τα αποδεικτικά στοιχεία πρέπει να είναι διαθέσιμα στις αρμόδιες αρχές."

(β) Στην παράγραφο 4, το δεύτερο εδάφιο αντικαθίσταται από το ακόλουθο κείμενο:

"Κάθε μέτρο αναγκαίο για την εφαρμογή της παρούσας παραγράφου μπορεί να θεσπίζεται σύμφωνα με τη διαδικασία που προβλέπεται στο άρθρο 25 παράγραφος 2".

(3) Το άρθρο 25 αντικαθίσταται από το ακόλουθο κείμενο:

"Άρθρο 25

Επιτροπή κλωστοϋφαντουργικών

1. Η Επιτροπή επικουρείται από επιτροπή καλούμενη "επιτροπή κλωστοϋφαντουργικών", εφεξής "η επιτροπή", την οποία αποτελούν αντιπρόσωποι των κρατών μελών και της οποίας προεδρεύει αντιπρόσωπος της Επιτροπής.

2. Όταν γίνεται αναφορά στην παρούσα παράγραφο, εφαρμόζεται η διαδικασία διευθέτησης που περιλαμβάνεται στο άρθρο 5 της απόφασης 1999/468/EΚ, σύμφωνα με το άρθρο 7 αυτής. Το διάστημα που προβλέπεται στο άρθρο 5 παράγραφος 6 της απόφασης 1999/468/ΕΚ ανέρχεται σε ένα μήνα.

3. Για θέματα που εμπίπτουν στον Τίτλο III του παρόντος κανονισμού, εκτός από το άρθρο 13 αυτού, εφαρμόζεται η διαδικασία διασφάλισης που καθορίζεται στο άρθρο 6 της απόφασης 1999/468/EΚ, σύμφωνα με το άρθρο 7 αυτής. Η προθεσμία που προβλέπεται στο άρθρο 6 στοιχείο β) ανέρχεται σε ένα μήνα από την έκδοση της απόφασης της Επιτροπής για τα μέτρα διασφάλισης. Το Συμβούλιο, αποφασίζοντας με ειδική πλειοψηφία, μπορεί να επιβεβαιώσει, να τροποποιήσει ή να ανακαλέσει την απόφαση που εξέδωσε η Επιτροπή, εντός προθεσμίας τριών μηνών από την υποβολή της απόφασης της Επιτροπής στο Συμβούλιο. ελλείψει τέτοιας ενέργειας θεωρείται ότι η απόφαση της Επιτροπής ανακαλείται.

4. Στην περίπτωση επειγόντων μέτρων διασφάλισης σύμφωνα με το άρθρο 13 του παρόντος κανονισμού, εφαρμόζεται η διαδικασία που καθορίζεται στο άρθρο 6 της απόφασης 1999/468/EΚ, σύμφωνα με το άρθρο 7 αυτής. Η προθεσμία που προβλέπεται στο άρθρο 6 στοιχείο β) ανέρχεται σε ένα μήνα από την έκδοση της απόφασης της Επιτροπής για τα μέτρα διασφάλισης. Το Συμβούλιο, αποφασίζοντας με ειδική πλειοψηφία, μπορεί να λάβει διαφορετική απόφαση εντός τριών μηνών από την υποβολή της απόφασης της Επιτροπής στο Συμβούλιο.

5. Ο πρόεδρος μπορεί, με δική του πρωτοβουλία ή κατόπιν αιτήσεως του εκπροσώπου κράτους μέλους, να συγκαλέσει την επιτροπή για οποιοδήποτε άλλο θέμα που αφορά τη λειτουργία ή την εφαρμογή του παρόντος κανονισμού."

6. Η επιτροπή θεσπίζει τον κανονισμό λειτουργίας της.

(4) Στα άρθρα 3 παράγραφος 3, 5 παράγραφος 2, 6 παράγραφος 2, 6 παράγραφος 3, 7 παράγραφος 1, 8 παράγραφος 2, 17 παράγραφος 3, 17 παράγραφος 6, 20, 21 παράγραφος 2, 22, 23 και 28, οι λέξεις "σύμφωνα με την κατάλληλη διαδικασία του άρθρου 25" αντικαθίστανται από τις λέξεις "σύμφωνα με τη διαδικασία του άρθρου 25 παράγραφος 2."

(5) Τα παραρτήματα τροποποιούνται ως εξής:

(α) Στα παραρτήματα IIIα και VI, οι λέξεις "Ομοσπονδιακή Δημοκρατία της Γιουγκοσλαβίας (Σερβία και Μαυροβούνιο)" αντικαθίστανται από τις λέξεις Ομοσπονδιακή Δημοκρατία της Γιουγκοσλαβίας (*)

(*) Συμπεριλαμβανομένου του Κοσσυφοπεδίου, όπως ορίζεται στο ψήφισμα 1244 του συμβουλίου ασφαλείας του ΟΗΕ, της 10ης Ιουνίου 1999.

(β) Το παράρτημα VII αντικαθίσταται από το κείμενο που περιλαμβάνεται στο παράρτημα Ι του παρόντος κανονισμού.

Άρθρο 2

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ I

"ΠΑΡΑΡΤΗΜΑ VII

Πίνακας στοιχείων που πρέπει να αναγράφονται στις θέσεις του εγγράφου επιτήρησης

ΕΓΓΡΑΦΟ ΕΠΙΤΗΡΗΣΗΣ

>ΘΕΣΗ ΠIΝΑΚΑ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>